《贺新凉》
清代·王士禄

兰幌灯前卷。便相如、愁盈四壁，一是齐遣。始信明眸真善睐，暗瞬秋波似泫。

早打叠、鸾衾如茧。扣扣繁钦情乍定，道琴心、眉语都来浅。

双影好，玉台展。

三生石上精魂显。好摩挲、蓝桥赠盒，玉圆犀扁。得近佳人偏郑重，不惜乌龙字犬。

纵病渴、谁能求免。从此比肩形影似，奉鸳鸯、绣谱同经典。

红绶带，肯轻剪。

作者简介：（1626—1673）山东新城人，字子底，号西樵山人。顺治九年进士，授莱州府教授，迁国子监助教，擢吏部考功员外郎。以故下狱半年，后得昭雪。与弟王士祜、王士禛均有诗名，号为三王。作品冲和淡泊。诗集初有《表微堂诗刻》，后有《十笏草堂诗选》、《辛甲集》、《上浮集》，另有《炊闻词》。